Izdoncuosim Lielvārdes jūstys deju rokstus Andrejdīnā
30. novembrī 17.00 stuņdēs Rēzeknis piļsātys kulturys nomā (Bruoļu Skryndu īlā 3, koncertzalā) jau pīcpadsmitū raizi sevkurs iņteresents ir meili aicynuots iz literari muzikalū Andrejdīnys pasuocīni.
Kai īrosts byus sasatikšona ar dzejnīkim, muzkim i puorsteiguma bolvys skateituojim. Itūgod nūtiks ari Rēzeknis Augstškolys (RA) literatu kūpkruojuma „Pīturys punkti bez pīturu” prezentaceja. Tymā apkūpuoti 19 RA literātu dorbi. Kruojums ir kai sova veida nūslāgums RA reikuotajam konkursam, kas nūtyka par gūdu augstškolys 20 godu jubilejam i kurā sovus dorbus pīduovuoja kai absolventi, tai asūšī studenti.
Īskots tiks dūts ari DVD „Kaunatys vītu vuordu stuosti” materialā. Taidā veidā, turpynojūt RA īsuoktū tradiceji, folklorys ekspedicejas laikā savuoktū materialu apkūpuot popularizēt plašuokai sabīdreibai. Pyrma ituo ir izdūti DVD „Cyblys meiklis” (2009), „Aulejis anekdoti” (2010) i „Ondrupinis roksti” (2011). Tys ir bilingvals izzinis i vuiceibu materials, kas dūmuots školom, bibliotekom, nūvoda kulturviesturis i folklorys pietnīkim i sevkuram interesentam. Kai īrosts, RA izdavumus varēs sajemt nūsauktūs īstuožu puorstuovi.
Projekta „Lielvāredes jostas dejas raksti” vadeituojs Ernests Spīčs īpazeistynuos ar myusu senču horeografejis rokstu sakriteibu ar Lelvuordis jūstā atrūnamajim. Kūpā ar deju kolektivu „Dziga” byus vareiba šūs rokstus izdoncuot ari pošim.
Anderjdīnys dalinīki teik aicynuoti iz pasauocīni īsarast sorkonā i boltā kai Latvejis karūgs i Lelvuordis jūsta.
Pasuokumu reikoj i atbolsta Rēzeknis Augstškola i Rēzeknis Latgalīšu kulturys bīdreiba.
Evita Kozule, RA 3. kursa filologs
20.11.2013
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn tso_Latn unk